Tisztelt Szülők! Kedves felvételiző Diákok!

**A központi írásbeli vizsga kiértékelt dolgozatait a vizsgázó és szülője 2024. január 26. 8.00-16.00 óra között tekintheti meg!**

Észrevétel benyújtására KIZÁRÓLAG a HIVATALOS JAVÍTÁSI-ÉRTÉKELÉSI ÚTMUTATÓTÓL ELTÉRŐ ÉRTÉKELÉS ESETÉN van lehetőség ÍRÁSBAN, a feladatrész PONTOS megnevezésével és INDOKLÁSSAL. Ezek hiányában vagy ettől eltérő esetben az észrevétel elbírálása nem áll módunkban.

A vizsgázó és szülője a hivatalos javítási-értékelési útmutatótól eltérő értékelés esetén észrevételeit a megtekintést követő első munkanap végéig – azaz **2024. január 29. 16.00** óráig – **írásban** adhatja le az iskola titkárságán személyesen. Az észrevétel benyújtására nyitva álló határidő elmulasztása esetén egy napon belül lehet igazolási kérelmet benyújtani. Az igazolási kérelem benyújtási határideje jogvesztő.

Ha az írásbeli vizsgakérdésekre adott megoldás értékelésére a vizsgázó észrevételt nyújt be, az iskola az észrevételt érdemben elbírálja. Az iskola a bírálat eredményét határozat formájában, megfelelő indokolással, az észrevétel benyújtását követő három munkanapon belül írásban közli az észrevételt tevővel. Ha az észrevételt tevő az iskola határozatának kézhezvétele után is fenntartja korábbi észrevételét, az iskola által hozott döntés ellen a szülő, a tanuló, a döntés kézhezvételétől számított három napon belül, a vizsgát szervező iskolában, a Hivatalnak címezve, kizárólag a hivatalos javítási-értékelési útmutatótól eltérő értékelés esetén fellebbezést nyújthat be. A fellebbezés benyújtására meghatározott határidő elmulasztása miatt igazolásnak helye nincs. Az iskola a fellebbezést − az ügyre vonatkozó dokumentumokkal együtt − egy munkanapon belül megküldi a Hivatalnak. A Hivatal a fellebbezést érdemben elbírálja. A bírálat eredményét határozat formájában, megfelelő indokolással, az észrevétel benyújtását követő nyolc napon belül rövid úton (elektronikus úton) írásban közli az iskolával, valamint postai úton megküldi az iskolának és a kérelmezőnek. A fellebbezés benyújtása és elbírálása nem érinti a tanulónak az iskola által hozott felvételi döntéssel kapcsolatos jogorvoslati jogát.

A középiskola a jelentkező központi írásbeli vizsgából származó felvételi teljesítményét az **Értékelő lap**on állapítja meg. A felvételi dolgozat vagy annak másolata a jelentkezőtől nem kérhető.

*A központi írásbeli vizsgák eredményeinek közzététele*

A központi írásbeli vizsga eredményéről **2024. február 9-én** közvetlenül tájékoztatjuk a vizsgázókat, azzal, hogy a vizsga részletes eredményeit tartalmazó, az iskola körbélyegzőjének lenyomatával, valamint az intézményvezető vagy az általa kijelölt személy aláírásával hitelesített Értékelő lapot minden tanulónak átadjuk. Az **értesítés** a Hivatal által meghatározott módon, azaz **kizárólag az Értékelő lapon történhet meg.** A tanuló ennek ismeretében nyújtja majd be felvételi lapjait (jelentkezési lapját és tanulói adatlapját), és vesz részt az általános felvételi eljárásban.